Mette Abildgaard (KF), 2026-01-16:
Tak, formand.
For nylig hørte jeg om en dansk børnehave, hvor ledelsen havde været nødt til at indskærpe over for forældrene, at børnene ikke måtte have fodboldklubtrøjer på.
Det måtte børnene ikke, fordi pædagogerne havde registreret, at det skabte alt for mange konflikter.
Det skabte mobning, det skabte slagsmål, og det skabte ballade – hos børnehavebørn, dvs. børn fra 6 år og ned til 2-3 år.
Hvordan kan det ske?
Hvor er det en falliterklæring.
Hvordan kan man som forældre give en kultur videre til sine små børn, hvor ens had til andre fodboldklubber bliver større end ens kærlighed til ens egen klub?
Hvordan kan det lade sig gøre, at forældre vælger at videregive den tilgang til noget, der burde være sport og fællesskab og noget, man hyggede sig med?
Jeg synes, det siger rigtig meget om det problem, der er inden for fodboldens verden.
I den by, jeg bor i, er det et massivt problem, at der er graffiti ud over hele byen med FCK- og Brøndbytags over det hele.
Det ene hold sprayer, og det andet hold sprayer over.
Sådan kører det frem og tilbage, og det ligner noget, der er løgn.
Det er godt nok længe siden, jeg har set et tag for en ishockeyklub, en håndboldklub eller en badmintonklub.
Man er nødt til i fodbolden at se indad og se og anerkende, at der er et kulturelt problem.
Min egen bror er politibetjent, og jeg frygter aldrig mere for hans sikkerhed, end når jeg ved, at han står i front til et derby i Parken, for det er der, jeg vurderer at han er allermest udsat, altså hvor det er allermest farligt for ham at passe sit arbejde som betjent.
Det kan da ikke være rigtigt.
Det kan da ikke være rigtigt, at det er en fodboldkamp, der skal gøre, at man frygter mest for sin brors sikkerhed.
Jeg synes, det er under al kritik, og jeg håber virkelig, at man internt i fodboldverdenen tager det her ekstremt alvorligt.
Jeg elsker også at gå til fodbold.
Det har jeg gjort hele mit liv.
Jeg er lykkelig over, at vi har så stor en fodboldkultur i det her land, der skaber glæde for så mange, men den skaber jo desværre også problemer for vores samfund.
Derfor bakker vi også i Det Konservative Folkeparti hundrede procent op om det her lovforslag, som kommer fra regeringen, som vi synes er rigtig godt, og som vi synes er et svar på en problemstilling, vi som samfund bør tage alvorligt.
Vi er glade for de enkelte elementer, der ligger i forslaget, både visitationszonerne ved højrisikokampene, forbuddet mod besiddelse af pyroteknik osv.
Forslagene er blevet gennemgået af mange af mine gode kollegaer herinde.
Fodbold skal handle om fællesskab, det skal handle om tradition, og det skal handle om glæde og begejstring.
Det skal ikke handle om vold og frygt, og det skal ikke være sådan, at man som forælder er bange for at tage sine børn med til fodbold.
Vi Konservative har et supplerende forslag til den meget gode pakke, regeringen har præsenteret her.
Vi kommer til at stille det som et ændringsforslag, og vi håber selvfølgelig at få opbakning til det.
Forslaget bliver præsenteret i dag på det medie, der hedder bold.dk.
Det går kort sagt ud på at give politiet mulighed for at lave et påbud om, at kampe skal spilles uden udebanetilskuere og uden tilskuere ved nogle af de sektioner, hvor man ved at der desværre er centreret noget i forhold til vold osv.
Derfor synes jeg, det er helt fair at sige: Det er politiet, der kan træffe den vurdering ud fra en sikkerhedsmæssig vurdering.
Hvornår er det forsvarligt at afvikle de her kampe?
Jeg synes, vi som samfund bruger rigtig mange ressourcer på det her, og det gør vi på et tidspunkt, hvor vi rigtig godt kunne bruge vores betjente alle mulige andre steder også i vores samfund.
Så derfor kommer vi til at stille det her som et forslag fra Det Konservative Folkepartis side.
Men vi støtter altså som sagt det her lovforslag.
Tak for ordet.